Renato Librić, osnivač startupa Bouxtie, uhićen je pod sumnjom da je krivotvorenjem potpisa ilegalno za sebe iz kompanije izvukao 130 tisuća dolara

Iz američkog ureda državnog odvjetnika u Kaliforniji prije nekoliko su dana objavili kako je hrvatski državljanin, a inače poduzetnik u Silicijskoj dolini, Renato Librić, uhićen prije nekoliko tjedana u tamošnjem Redwood Cityju. Razlog uhićenja je osnovana sumnja na organiziranje i provođenje prevarantskog pothvata. Libriću je potom uručena i optužnica u kojoj ga se tereti da je prijevaru izvršio krivotvorenjem potpisa.

Naime, ovaj je 39-godišnjak, kako piše američko Ministarstvo pravosuđa, kao dioničar i generalni direktor poduzeća Bouxtie Inc., registriranog u Delawareu, od kolovoza 2017. do veljače 2018, krivotvorio na službenim dokumentima potpis direktora jedne velike kompanije čije su dionice izlistane na burzi. Na tom je dokumentu lažno bila izražena namjera o preuzimanju tvrtke Bouxtie za čak 150 milijuna američkih dolara.

S ovim je lažiranim potpisom na dokumentu, te dodatnim krivotvorenim potpisima članova uprave svoje tvrtke, optuženi potom potencijalnim investitorima prezentirao Bouxtie. Od jedne je kompanije u Las Vegasu na temelju ovih dokumenata dobio i pozajmicu od 1,5 milijuna dolara, te im za taj iznos obećao manje od 4% dionica kompanije Bouxtie. Dio novca, oko 130 tisuća dolara, Librić je potom podigao s računa tvrtke, dok investitor nije dobio obećani im udio u njegovoj kompaniji.

U slučaju da bude proglašen krivim za prijevaru, ovom poduzetniku prijeti zatvorska kazna u trajanju čak do 20 godina.

Bouxtie se bavi izradom aplikacije FlexCard App, koja služi za lakšu kupovinu i darivanje poklon-kartica kod raznih trgovačkih lanaca. Librić je, inače, krajem 2016. godine za Forbes izjavio kako je njegova kompanija ukupno prikupila preko 4,5 milijuna dolara investicija od nekoliko fondova rizičnog kapitala, a i tada se hvalio kako je "na stolu" imao ponude za preuzimanje u vrijednosti 90 do 120 milijuna dolara.